Fabrizio Frizzi Fabrizio Frizzi (Ruma, 5 ta' Frar 1958 – Ruma, 26 ta' Marzu 2018) kien preżentatur tat-televiżjoni Taljan. Ispirat minn Corrado, fil-karriera tiegħu ta' iktar minn 30 sena mexxa programmi ta' varjetà, "talent shows" u kwizzijiet bħal "Miss Italia", "I fatti vostri", "Scommettiamo che...?", "Luna Park", "Per tutta la vita", "Cominciamo bene", "Soliti ignoti - Identità nascoste" u "L'eredità". Sa mis-snin tmenin kien meqjus bħala wieħed mill-iktar uċuħ magħrufa tar-Rai. Flimkien ma' Pippo Baudo kien l-iktar preżentatur b'numru ta' trażmissjonijiet għaddejjin. Fabrizio Frizzi kien maħbub f'Malta wkoll, b'diversi jsegwu l-programmi li kien jippreżenta tul il-karriera televiżiva tiegħu. Frizzi kien ġie Malta fl-2007 biex jippreżenta kunċert ta' Claudio Baglioni fil-Valletta Waterfront fejn kienu kantaw ukoll Riccardo Cocciante u Gianni Morandi fost l-oħrajn. F'Ottubru tal-2017, Frizzi kien ħassu ħażin waqt li kien qed jiffilmja l-programm "L'eredità". Wara ftit jiem fl-isptar, huwa kien irritorna fil-programm f'Diċembru. Frizzi miet ta' 60 sena, wara li sofra minn emoraġġija f'rasu fl-isptar Sant'Andrea f'Ruma. Kienu l-qraba tiegħu li ppubblikaw l-aħbar b'nota fejn fiha qalu "Grazzi Fabrizio tal-imħabba kollha li tajtna tul is-snin."